Sendeling hoor oor borgtog ná skietvoorvalJohan Potgieter. Johan Potgieter (47) het vandag in die Ritavi-landdroshof in Limpopo verskyn nadat ŉ plaaswerker in die kop geskiet is toe Potgieter blouapies gejag het. Johan en sy vrou, Cora, is sendelinge wat vir OM Ministries sendingwerk in die Letsitele-omgewing doen en ŉ huis op ŉ kleinhoewe in die omgewing huur. Potgieter se aansoek om borgtog is toegestaan. OM Ministries het die borgtog van R5 000 betaal. Die saak is uitgestel tot 28 April. ŉ Plaaslike gemeenskapskoerant, die Far North Bulletin, het berig dat Anita Campbell, Potgieter se regsverteenwoordiger, aangevoer het dat hy nie ’n vlugrisiko sal wees indien hy borgtog sou kry nie. Ao. Patrick Mushwana, staatsaanklaer, het gesê Potgieter het sy samewerking aan die polisie gegee en dat hy die slagoffer se wonde help behandel het en hom hospitaal toe geneem het ná die voorval. Lt.genl. Nneke Ledwaba, provinsiale polisiekommissaris, het die voorval “ten sterkste veroordeel” en vuurwapeneienaars gemaan om nié te skiet sonder dat hulle weet waarna hulle skiet nie. Cora Potgieter het vroeër aan die Far North Bulletin gesê Potgieter het Woensdagoggend blouapies uit die lemoenbome langs hul huurhuis op die Novengilla-kleinhoewe met ŉ windbuks verwilder. Ishmael Mathanene (55) het na bewering van agter ŉ buitegebou aan die ander kant van die lemoenbome uitgestap gekom en is toe bokant die regteroog getref met ŉ koeël uit Potgieter se windbuks. “Johan het dadelik die man se wond skoongemaak en is saam met hom na die Letsitele-polisiestasie om ŉ verklaring te gaan lê oor die voorval. Die man is toe na die hospitaal geneem.” Volgens haar is die man nie ernstig beseer nie.